
Către,




BIROUL PERMANENT AL




CAMEREI DEPUTAȚILOR
 
Vă înaintăm, alăturat, RAPORTUL asupra propunerii legislative pentru modificarea Ordonanţei de Urgenţă a Guvernului nr.97 din 14 iulie 2005 privind evidenţa, domiciliul, reşedinţa şi actele de identitate ale cetăţenilor români, trimisă spre dezbatere în fond Comisiei pentru administraţie publică şi amenajarea teritoriului, cu  adresa  nr. Plx. 771 din 2 noiembrie 2015, înregistrată cu nr.4c-6/413 din 2 noiembrie 2015.
PREŞEDINTE,
Victor Paul DOBRE

RAPORT 
asupra propunerii legislative  pentru modificarea Ordonanţei de Urgenţă a Guvernului nr.97 din 14 iulie 2005 privind evidenţa, domiciliul, reşedinţa şi actele de identitate ale cetăţenilor români

În conformitate cu prevederile art. 95 din Regulamentul Camerei Deputaţilor, republicat, Comisia pentru administrație publică și amenajarea teritoriului a fost sesizată spre dezbatere în fond, cu propunerea legislativă pentru modificarea Ordonanţei de Urgenţă a Guvernului nr.97 din 14 iulie 2005 privind evidenţa, domiciliul, reşedinţa şi actele de identitate ale cetăţenilor români,  trimisă cu adresa nr. Plx. 771 din 2 noiembrie 2015,  înregistrată cu nr.4c-6/413 din 2 noiembrie  2015.
Potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este Cameră decizională.
Senatul a respins propunerea legislativă în ședința din 28 octombrie 2015.

Consiliul Legislativ a avizat favorabil iniţiativa legislativă, conform avizului nr. 837 din 30 iulie 2015.
Comisia juridică, de disiciplină și imunități a avizat negativ iniţiativa legislativă, conform avizului nr.4c-11/1389/17 noiembrie 2015.

Guvernul României nu susține adoptarea propunerii legislative conform punctului de vedere transmis prin anexa la DPSG nr. 1272 din 19 august 2015.
Propunerea legislativă supusă dezbaterii are ca obiect de reglementare modificarea Ordonanţei de Urgenţă a Guvernului nr.97 din 14 iulie 2005 privind evidenţa, domiciliul, reşedinţa şi actele de identitate ale cetăţenilor români în sensul introducerii la art.36 a unui nou alineat, respectiv alin.(2) conform căruia persoana fizică găzduită pentru o perioada mai mare de 30 de zile neîntrerupte  se va prezenta la autoritățile competente în vederea înregistrării mențiunilor legale în actul de indentitate. La art.38 se modifică alin.(5) în sensul introducerii obligativității de a actualiza cartea de imobil la fiecare 6 luni și introducerea unui nou alineat, alin.(6) în care să fie prevăzută obligativitatea ca orice persoană care are cunoștință despre găzduirea neîntreruptă a unur persoane pe o perioadă mai mare de 30 de zile să informeze structurile Ministerului Administrației și Internelor competente.
În conformitate cu prevederile art.61 din Regulamentul Camerei Deputaţilor, republicat, membrii Comisiilor au examinat iniţiativa legislativă sus menţionată, expunerea de motive, avizul Consiliului Legislativ și punctul de vedere al Guvernului în şedinţa din data de 24 noiembrie  2015.
Din numărul total de 22 de membri ai Comisiei au participat la şedinţă  20 deputaţi.
La dezbaterile care au avut loc a participat în calitate de invitat, în conformitate cu prevederile art.55 din Regulamentul Camerei Deputaţilor, republicat, domnul Bogdan Tohăneanu - secretar de stat în cadrul Ministerului Administrației și Internelor.

Cu ocazia dezbaterilor s-a constatat că aspectele avute în vedere de inițiatori sunt deja reglementate în Ordonanța Guvernului nr.97/2005 privind evidența, domiciliul, reședința și actele de identitate ale cetățenilor români. Astfel, art.19 alin.(2) din ordonanță stabilește că cetățeanul român este obligat să solicite eliberarea unui nou act de identitate în termen de 15 zile de la schimbarea domiciliului. De asemenea, art.31 din același act normativ reglementează faptul că mențiunea privind stabilirea reședinței se înscrie, la cererea persoanei fizice care locuiește mai mult de 15 zile, la adresa la care are locuința secundară.
Referitor la pct.2 din propunerea legislativă prin care se propune instituirea unui termen de 6 luni de zile în care să fie obligatorie actualizarea cărții de imobil, este lipsită de eficiență legislativă, întrucât această obligație depinde în mod direct de voința și de informațiile pe care i le vor pune la dispoziție persoanele care își schimbă domiciliul sau își stabilesc reședința, în condițiile în care responsabilul cărții de imobil nu deține pârghiile legale prin care să oblige persoanele menționate anterior.
Totodată, sunt încălcate dispozițiile art.25 alin.(2) din Constituția României, care consacră deplina libertate de a alegere a domiciliului și a reședinței pentru cetățenii români.
Față de cele prezentate, în urma dezbaterii și a opiniilor exprimate, membrii Comisiei au hotărât, cu unanimitate de voturi respingerea propunerii legislative pentru modificarea Ordonanţei de Urgenţă a Guvernului nr.97 din 14 iulie 2005 privind evidenţa, domiciliul, reşedinţa şi actele de identitate ale cetăţenilor români.
În raport de obiectul şi conţinutul său, propunerea legislativă face parte din categoria legilor ordinare.
        PREŞEDINTE,



     SECRETAR,

            Victor Paul DOBRE



    Radu BABUȘ




Șef serviciu, Sofia Chelaru
Consilier parlamentar, Nicoleta Toma

